Kraj 2016. godine s blokiranim je računima dočekalo više od 327 tisuća građana i gotovo 30,9 tisuća poslovnih subjekata, pri čemu je broj blokiranih tvrtki u odnosu na 2015. godinu bio za četvrtinu manji, dok je broj građana čiji su računi blokirani porastao je za 1,7 posto, pokazuju podaci Financijske agencije (Fina).

Na kraju 2016. godine blokirane račune imalo je 327.176 građana, odnosno njih 5596 ili 1,74 posto više nego krajem 2015. godine. Još znatnije rasle su njihove nepodmirene obveze – samo tijekom 2016. povećale su se za više od 4,6 milijardi kuna ili 12,7 posto, na 41,16 milijardi kuna, koliko su iznosile krajem prosinca prošle godine.

Mjesečna usporedba nešto je povoljnija – broj blokiranih građana na kraju prosinca lani manji je za 3121 ili 0,9 posto u odnosu na studeni, no iznos njihovih neplaćenih dugova rastao je za 0,2 posto.

Krajem prosinca 2016. godine blokirane račune imalo je i 30.890 poslovnih subjekata sa 17,8 milijardi kuna neizvršenih osnova za plaćanje. Broj blokiranih poslovnih subjekata u 2016. u odnosu na 2015. smanjio se za 25,8 posto, a iznos njihovih dugovanja pao je za više od 29 posto.

Na mjesečnoj razini broj blokiranih poslovnih subjekata smanjen je za 1,2 posto, a njihovi dugovi za 2 posto.

Iz Fine ističu da se takav trend može očekivati i u razdoblju koje slijedi, kao posljedica učinaka Zakona o provedbi ovrhe na novčanim sredstvima, Ovršnog zakona, Zakona o financijskom poslovanju i predstečajnoj nagodbi, novog Stečajnog zakona, kao i Zakona o sudskom registru, na osnovi kojeg se iz sudskog registra brišu tvrtke koje tri godine Fini nisu predale svoje financijske izvještaje. Pritom iznose podatak da je uslijed primjene Zakona o sudskom registru od 2012. godine ukupno 50.851 poslovni subjekt obrisan, a od tog broja najmanje ih je brisano prošle godine – 1803.

I dalje dominiraju dugotrajne blokade

Podaci Fine za prosinac 2016. pokazuju da među blokiranim poslovnim subjektima i dalje dominiraju oni u dugotrajnoj blokadi, duljoj od 360 dana, kako po broju tako i po iznosu blokade, iako je njihov broj i iznos blokada na mjesečnoj razini smanjen za oko 1,9 posto.

Takvih je tvrtki, naime, krajem prošle godine bilo 21.012, što čini udio od 68 posto u ukupnom broju tvrtki s blokiranim računima. Na takve se poslovne subjekte odnosi i 80,8 posto ukupnog duga, odnosno nešto manje od 14,4 milijarde kuna.

Također, i dalje više od 60 posto blokiranih poslovnih subjekata ili njih 19.186 nema ni jednog zaposlenog, a dugovanja takvih tvrtki, u iznosu višem od 11,2 milijarde kuna, čine 63,1 posto iznosa ukupnih neizvršenih osnova za plaćanje.

Od ukupno 30.890 blokiranih poslovnih subjekata, s ukupno 22.225 zaposlenih, nešto manje od polovine (40,6 posto) pravne su osobe, no na njih se odnosi najveći dio, 64,7 posto iznosa ukupnih neizvršenih osnova za plaćanje. Krajem prosinca u blokadi je bilo 12.532 pravne osobe s 12.819 zaposlenika i 11,5 milijardi kuna dugovanja.

Istodobno su bili blokirani računi 18.358 fizičkih osoba, odnosno obrtnika, s 9406 zaposlenih, a njihove su nepodmirene obveze iznosile gotovo 6,3 milijarde kuna.

>> 330.000 hrvatskih obitelji zauvijek je zarobljeno u prezaduženosti i siromaštvu